รัฐบาลไทย-ข่าวทำเนียบรัฐบาล-ธพส. จัดพื้นที่เฉพาะ ตรวจคัดกรองโควิด-19 ไม่ปะปนอาคารสำนักงาน พร้อมเตรียมสนับสนุนฉีดวัคซีนป้องกันโควิดแก่ผู้พิการ 29 ก.ค. นี้
วันจันทร์ที่ 26 กรกฎาคม 2564
ธพส. จัดพื้นที่เฉพาะ ตรวจคัดกรองโควิด-19 ไม่ปะปนอาคารสํานักงาน พร้อมเตรียมสนับสนุนฉีดวัคซีนป้องกันโควิดแก่ผู้พิการ 29 ก.ค. นี้
ธพส. ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ตอกย้ํามาตรการป้องกันการแพร่ระบาดของเชื้อไวรัสโควิด-19 ภายในศูนย์ราชการเฉลิมพระเกียรติฯ แจ้งวัฒนะ อย่างสูงสุด แยกโซนอาคารสํานักงานและจุดตรวจคัดกรองโควิด-19 อย่างชัดเจน
บริษัท ธนารักษ์พัฒนาสินทรัพย์ จํากัด หรือ ธพส. ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ตอกย้ํามาตรการป้องกันการแพร่ระบาดของเชื้อไวรัสโควิด-19 ภายในศูนย์ราชการเฉลิมพระเกียรติฯ แจ้งวัฒนะ อย่างสูงสุด แยกโซนอาคารสํานักงานและจุดตรวจคัดกรองโควิด-19 อย่างชัดเจน กําหนดพื้นที่ตรวจคัดกรองเข้าถึงได้โดยตรงไม่ต้องผ่านอาคารสํานักงาน แยกจุดบริการห้องน้ํา และบริการรถโดยสาร พร้อมสํารวจจํานวนข้าราชการและพนักงาน Work From Home และจํานวนผู้ที่ได้รับการฉีดวัคซีนป้องกันโควิด-19 แล้ว มั่นใจศูนย์ราชการฯ ยังคงเป็นพื้นที่ปลอดภัย พร้อมสนับสนุนการฉีดวัคซีนป้องกันโควิด-19 แก่ผู้พิการในวันที่ 29 กรกฎาคม 2564 นี้
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จํากัด เปิดเผยว่า จากการที่ ธพส. ได้รับการประสานขอความร่วมมือจากสํานักงานหลักประกันสุขภาพแห่งชาติ (สปสช.) และคณะเทคนิคการแพทย์ มหาวิทยาลัยมหิดล เพื่อขอใช้พื้นที่อาคารจอดรถ BC ภายในศูนย์ราชการเฉลิมพระเกียรติฯ แจ้งวัฒนะ เป็นจุดตรวจคัดกรองหาเชื้อไวรัสโควิด-19 เชิงรุกให้กับประชาชนกลุ่มเสี่ยงจนถึงวันที่ 31 กรกฎาคม 2564 นั้น
ธพส. ได้ให้ความร่วมมืออย่างเต็มความสามารถ โดยคํานึงถึงความปลอดภัยของผู้ที่เข้ามารับการตรวจคัดกรอง ข้าราชการ เจ้าหน้าที่ ผู้ที่เข้ามาติดต่อราชการ ตลอดจนผู้เช่าพื้นที่ภายในศูนย์ราชการเฉลิมพระเกียรติฯ แจ้งวัฒนะ เป็นสําคัญ จึงออกมาตรการป้องกันต่าง ๆ เพื่อป้องกันการแพร่ระบาดของเชื้อไวรัสโควิด-19 อย่างเคร่งครัด เช่น การจัดเจ้าหน้าที่รักษาความปลอดภัย พร้อมป้ายแนะนําเส้นทางไปยังจุดคัดกรองโดยตรง เพื่อให้ผู้มาเข้ารับการตรวจคัดกรองหลีกเลี่ยงการเข้าใช้อาคาร การกําหนดจุดให้บริการห้องน้ําสําหรับผู้ที่เข้ามาตรวจคัดกรอง การแยกประเภทรถโดยสารสําหรับผู้ที่มาปฏิบัติงานกับผู้ที่เข้ามาตรวจคัดกรอง ทําความสะอาดและฉีดพ่นละอองสเปรย์ฆ่าเชื้อทุกวันหลังการใช้งาน
สําหรับพื้นที่ภายในอาคารราชบุรีดิเรกฤทธิ์ (อาคารเอ) อาคารรัฐประศาสนภักดี (อาคารบี) อาคารธนพิพัฒน์ และอาคารจอดรถ BC ยังคงดําเนินมาตรการป้องกันการแพร่ระบาดของเชื้อไวรัสโควิด-19 ที่เคยออกมาก่อนหน้านี้อย่างเคร่งครัด ทั้ง 10 มาตรการและแนวทางปฏิบัติทั่วไป และ 3 มาตรการเพื่อยกระดับการป้องกัน ได้แก่ การทําความสะอาดระบบปรับอากาศโดยการพ่นน้ํายาและอบโอโซนกําจัดเชื้อโรคในระบบปรับอากาศ เวลา 23.00 น. ของทุกวัน การฉีดพ่นน้ํายาฆ่าเชื้อเพิ่มเติมบริเวณทางเข้า-ออกห้องน้ําส่วนกลาง และศูนย์อาหาร เวลา 23.00 น. ของทุกวัน การฉีดพ่นละอองสเปรย์ฆ่าเชื้อและอบโอโซนพื้นที่ส่วนกลางทุกวันอาทิตย์ รวมถึงการประชาสัมพันธ์ประโยชน์ของการฉีดวัคซีนป้องกันโรคติดเชื้อไวรัสโคโรนา-2019
สําหรับข้อมูลการ Work from Home ของข้าราชการและบุคลากรของหน่วยงานภายในศูนย์ราชการเฉลิมพระเกียรติฯ แจ้งวัฒนะ ภายหลัง ศบค. ออกประกาศขอความร่วมมือลดการเดินทาง และการรวมกลุ่ม พบว่ามีจํานวนข้าราชการและบุคลากรที่ Work from Home มากกว่าร้อยละ 72 อีกทั้งมีจํานวนผู้ที่ได้รับการฉีดวัคซีนป้องกันโควิด-19 อย่างน้อย 1 เข็ม จํานวนรวมมากกว่าร้อยละ 65
นอกจากนี้ ธพส. ยังได้อํานวยความสะดวกในด้านสถานที่ บุคลากร และอาหาร จํานวน 1,050 ชุด ให้กับกรมส่งเสริมและพัฒนาคุณภาพชีวิตคนพิการ ซึ่งวิทยาลัยวิทยาศาสตร์การแพทย์เจ้าฟ้าจุฬาภรณ์ได้จัดสรรโควต้าวัคซีนป้องกันโรคติดเชื้อไวรัสโคโรนา-2019 พร้อมทั้งสนับสนุนบุคลากรทางการแพทย์ให้บริการแก่ผู้พิการบริเวณลานกิจกรรมชั้น 2 อาคารรัฐประศาสนภักดี (อาคารบี) ศูนย์ราชการเฉลิมพระเกียรติฯ แจ้งวัฒนะ ในวันที่ 29 กรกฎาคม 2564 เวลา 08.00 - 16.00 น. ซึ่งคาดว่าจะสามารถให้บริการฉีดวัคซีนให้แก่ผู้พิการได้ประมาณ 4,800 คน
ดร.นาฬิกอติภัค กล่าวทิ้งท้ายว่า “จากมาตรการการป้องกันการแพร่ระบาดของเชื้อไวรัสโควิด-19 ต่าง ๆ ที่ ธพส. ได้ดําเนินการมานั้น ถือเป็นเครื่องยืนยันว่า ธพส. ตระหนักและให้ความสําคัญในเรื่องสุขภาพความปลอดภัยของผู้มีส่วนได้ส่วนเสียทุกฝ่ายเป็นอย่างมาก และขอให้เชื่อมั่นในมาตรการควบคุมป้องกันการแพร่ระบาดของเชื้อไวรัสโควิด-19 ของ ธพส. ที่พร้อมดําเนินการอย่างเต็มความสามารถ และขอตอกย้ําความมั่นใจว่าพื้นที่ภายในศูนย์ราชการเฉลิมพระเกียรติฯ แจ้งวัฒนะ ยังคงเป็นพื้นที่ปลอดภัย โดย ธพส. หวังเป็นอย่างยิ่งว่าเราจะก้าวผ่านวิกฤตโควิด-19 ไปด้วยกัน และกลับสู่ภาวะปกติในเร็ววัน”